Saloň, Marián, poslanec NR SR (2023-10-25):
Takže funguje. Ja sa pokúsim čo najrýchlejšie prečítať, aby to malo spád, takže správa mandátového a imunitného výboru Národnej rady Slovenskej republiky o preskúmavaní osvedčení o zvolení za poslancov a návrh na rozhodnutie o overení platnosti voľby poslancov Národnej rady, ehm, poslancov Národnou radou Slovenskej republiky. Štátna komisia pre voľby a kontrolu financovania politických strán po parlamentných voľbách konaných 30. septembra 2023 doručila predsedovi Národnej rady Slovenskej republiky dňa 2. októbra 2023 zápisnicu o výsledku volieb do Národnej rady Slovenskej republiky. Podľa čl. 76 Ústavy Slovenskej republiky platnosť voľby poslancov overuje Národná rada Slovenskej republiky. Mandátový a imunitný výbor sa oboznámil so zápisnicou Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 30. septembra 2023. Podľa § 8 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Mandátový a imunitný výbor Národnej rady Slovenskej republiky preskúmal osvedčenia o zvolení za poslanca vydané Štátnou komisiou pre voľby a kontrolu financovania politických strán a konštatoval, že všetci poslanci boli platne zvolení. Okrem preskúmania osvedčení o zvolení za poslanca bolo povinnosťou mandátového a imunitného výboru zistiť, či všetci novozvolení poslanci prítomní na ustanovujúcej schôdzi Národnej rady Slovenskej republiky zložili podľa čl. 75 Ústavy Slovenskej republiky predpísaný sľub poslanca Národnej rady Slovenskej republiky. Na základe vykonaného sľubu na ustanovujúcej schôdzi Národnej rady Slovenskej republiky môžem konštatovať, že všetci poslanci prítomní na ustanovujúcej schôdzi Národnej rady Slovenskej republiky zložili Ústavou Slovenskej republiky predpísaný sľub poslanca bez výhrad. Mandátový a imunitný výbor súčasne konštatuje, že sľub poslanca bez výhrad zložili aj náhradníci na zaniknuté mandáty poslancov. Mandátny a imunitný výbor Národnej rady Slovenskej republiky na svojej ustanovujúcej schôdzi 25. októbra 2023 ma poveril ako predsedu výboru, aby som vás oboznámil s výsledkami rokovania výboru a predložil návrh výboru na rozhodnutie o overení platnosti voľby poslancov Národnej rady Slovenskej republiky. Na základe uvedeného a prijatého uznesenia mandátového a imunitného výboru navrhujem, aby Národná rada Slovenskej republiky schválila uznesenie v tomto znení: Uznesenie Národnej rady Slovenskej republiky z 25. októbra 2023 k správe Mandátového a imunitného výboru Národnej rady Slovenskej republiky o preskúmaní osvedčení o zvolení za poslancov Národnej rady Slovenskej republiky Národná rada Slovenskej republiky podľa čl. 76 Ústavy Slovenskej republiky a podľa § 8 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov overuje platnosť voľby poslancov Národnej rady Slovenskej republiky zvolených do Národnej rady Slovenskej republiky vo voľbách konaných 30. septembra 2023. A teraz prejdem k informácii Mandátového a imunitného výboru Národnej rady Slovenskej republiky o nastúpení náhradníkov na zaniknuté mandáty poslancov Národnej rady Slovenskej republiky. Na základe poverenia Mandátového a imunitného výboru Národnej rady Slovenskej republiky predkladám Národnej rade Slovenskej republiky informáciu o nastúpení náhradníkov na zaniknuté mandáty poslancov Národnej rady Slovenskej republiky. Poslanci Národnej rady Slovenskej republiky podľa čl. 81 Ústavy Slovenskej republiky Jozef Viskupič, Erika Jurinová dňa 18. októbra 2023 a Michal Wiezik a Juraj Droba dňa 23. októbra 2023 doručili predsedovi Národnej rady Slovenskej republiky písomné rozhodnutie o tom, že sa vzdávajú mandátu poslanca Národnej rady Slovenskej republiky. Mandát poslanca Národnej rady Slovenskej republiky zaniká dňom doručenia písomného rozhodnutia o vzdaní sa mandátu poslanca Národnej rady. II. Na základe rozhodnutia poslancov Jozefa Viskupiča, Eriky Jurinovej, Michala Wiezika a Juraja Drobu predseda Národnej rady Slovenskej republiky vyhlásil dňom 25. októbra 2023 nastúpenie náhradníkov na zaniknuté mandáty poslancov Národnej rady. III. Mandátový a imunitný výbor Národnej rady Slovenskej republiky preskúmal dodržanie podmienok nastúpenia náhradníkov podľa § 71 ods. 1 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a podáva Národnej rade Slovenskej republiky informáciu o nastúpení náhradníkov na zaniknuté mandáty poslancov Národnej rady Slovenskej republiky. Dovoľte mi prečítať uznesenie. Uznesenie Národnej rady Slovenskej republiky z 25. októbra 2023 k informácii Mandátového a imunitného výboru Národnej rady Slovenskej republiky o nastúpení náhradníkov na zaniknuté mandáty poslancov Národnej rady Slovenskej republiky. Národná rada Slovenskej republiky berie na vedomie: 1. podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov, že 1. mandát poslanca Národnej rady Slovenskej republiky zaniká podľa čl. 81 a čl. 81a písm. b) Ústavy Slovenskej republiky a) Jozefovi Viskupičovi 18. októbra 2023, Erike Jurinovej 18. októbra 2023, Michalovi Wiezikovi 23. októbra 2023 a za d) Jurajovi Drobovi 23. októbra 2023; 2. že podľa § 71 ods. 1 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky rozhodnutím č. 5 z 25. októbra 2023 vyhlásil dňom 25. októbra 2023 nastúpenie náhradníkov na zaniknuté mandáty poslancov podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 30. septembra 2023 takto: – na zaniknutý mandát poslanca Jozefa Viskupiča nastupuje za volebnú koalíciu OĽANO a PRIATELIA náhradník Július Jakab, narodený 29. mája 1989, bytom Žilina; – na zaniknutý mandát poslankyne Eriky Jurinovej nastupuje za volebnú koalíciu OĽANO a PRIATELIA náhradník Rastislav Krátky, narodený 1. januára 1990, bytom Nová Baňa; – na zaniknutý mandát poslanca Michala Wiezika nastupuje za politické hnutie Progresívne Slovensko náhradník Marek Lackovič, narodený 16. decembra 1988, bytom Hviezdoslavov a – na zaniknutý mandát poslanca Juraja Drobu nastupuje za politickú stranu Sloboda a Solidarita náhradník Juraj Krúpa, narodený 28. decembra 1976, bytom Bratislava. Ďakujem veľmi pekne. Skončil som.